SuperSport-aanbieder kort voor program afgedankRobert Marawa. Foto: Facebook SuperSport het die TV- en radio-aanbieder Robert Marawa se kontrak beëindig. Marawa het sowat ŉ uur en ŉ half voor hy Donderdagaand die program Thursday Night Live with Marawa, wat om 20:30 op SS4 uitgesaai word, moes aanbied op Twitter gesê dat hy omstreeks 18:50 ŉ boodskap ontvang het dat hy nie na die ateljee moet kom vir die program se uitsending nie. “Ek wil graag vir almal wat my reis ondersteun het en vir diegene saam met wie ek by SuperSport gewerk het dankie sê,” lui die twiet. SuperSport het intussen in ŉ kort verklaring bevestig Marawa se kontrak is beëindig. “SuperSport is besig met ŉ opwindende verandering van sy plaaslike aanbieders wat onthul sal word as deel van ons nuwe sokkerseisoen-veldtog. “Ons is dankbaar vir sy [Marawa] bydrae oor die jare en wens hom alle sukses toe met sy toekomsplanne.” Marawa se ondersteuners het hom op Twitter uitgevra oor die beëindiging van sy kontrak waarop hy geantwoord het: “Julle almal sal eendag weet. Dit sal my my lewe kos maar julle sal weet.” Marawa bied ook ŉ radioprogram by die SAUK aan. Sy paadjie het aanvanklik in Junie 2017 met die SAUK sŉ geskei waarna in Junie verlede jaar aangekondig is dat die SAUK hom terug wil hê en hom ŉ multimiljoenrandse kontrak vir drie jaar aangebied het. Dit sou glo tot gevolg gehad het dat Marawa die radiosportaanbieder by die SAUK sou wees wat die tweede hoogste betaal word met ŉ maandelikse salaris van R154 000 en ŉ jaarlikse salaris van R1,8 miljoen, het IOL destyds berig.